b'\n_START_ARTICLE_\nBale\n_START_SECTION_\nZgodovina\n_START_PARAGRAPH_\nDana\xc5\xa1nje naselje se je razvilo na mestu prazgodovinskega naselja in kasnej\xc5\xa1e rimske naselbine. Naselje je bilo v srednjem veku najprej v posesti oglejskih patriarhov, leta 1332  pa je oblast v naselju prevzela Bene\xc5\xa1ka republika.\n_START_SECTION_\nArhitektura\n_START_PARAGRAPH_\nSedanje naselje je ohranilo zgodnjesrednjeve\xc5\xa1ko urbano osnovo z ostanki obrambnega sistema (obrambni zidovi, stolpi). V kraju je pomembnej\xc5\xa1i zgodovinski objekt t. i. Ka\xc5\xa1tel, ki je sprva pripadal dru\xc5\xbeini Soardo, od 1618 dalje pa dru\xc5\xbeini Bembo. Ka\xc5\xa1tel je bil prvotno zgrajen iz dveh \xc5\xa1tirikotnih stolpov, povezanih z vise\xc4\x8dim mostom. V 15. stol. so stolpa povezali z  gotsko - renesan\xc4\x8dno stavbo._NEWLINE_Iz srednjega veka so ohranjeni \xc5\xa1e mestna loggia, skladi\xc5\xa1\xc4\x8da za \xc5\xbeito in pretorska pala\xc4\x8da, kasneje preurejena v \xc5\xa1olo. V \xc5\xbeupnijski cerkvi postavljeni 1880, na temeljih starej\xc5\xa1e cerkvice, se je ohranil kamniti sarkofag iz 9. stoletja.'